עיריית ירושלים הודיעה על לקיחת 60 דונם אדמות פרטיות בסילוואן ואבו תור באמצעות צווי גינון | עמק שווה
עיריית ירושלים הודיעה על לקיחת 60 דונם אדמות פרטיות בסילוואן ואבו תור באמצעות צווי גינון
לאחרונה פרסמה עיריית ירושלים הודעה כי הוציאה צווי גינון על 27 חלקות בסילוואן ואבו תור בשטח כולל של כ 60 דונם. עפ"י החוק יכולה העירייה להוציא צווים ארעיים על מנת להשתמש באופן זמני בשטחים בבעלות פרטית שאינם בשימוש לטובת צורכי הציבור, למשל הקמת חניונים, גינות ציבוריות וכד'.
בצו שהופץ בשטח נכתב כי "עם הוצאת היתר בנייה רשאי הבעלים לקבל את המגרש" בידיעה מלאה שבעלי החלקות לא יוכלו לקבל היתרי בנייה מאחר והחלקות נמצאות בגן לאומי שעפ"י חוק לא ניתן לבנות בשטחו, במובן זה מדובר בסוג של הפקעה, מאחר ובעלי השטח לעולם לא יוכלו לבנות בו.
בצו שהופץ נכתב כי במסגרת העבודות ייצרו "רצועות גיאוטכניות ופיתוח נוף, הסדרת שבילי הליכה ומקומות ישיבה". כלומר, במקום לשרת את תושבי המקום מתכוונת העירייה להשתמש בשטח לפיתוח תיירותי שמטרתו חיזוק האחיזה הישראלית בשכונה.
צו הגינון יסייע למאמצי הפיתוח של עמותת אלע"ד המבקשת לחבר את איזור גיא בן הינום עם האטרקציות אותן היא מפתחת באזור עיר דוד/ואדי חילווה. באזור המיועד לגינון ישנם כמה פרויקטים שמקדמים עמותת אלע"ד ושרי הימין בהם: בית הקפה שעמותת אלע"ד בונה באבו-תור, הרכבל העתיד לחבר את מערב העיר למתחם קדם של עמותת אלע"ד וחפירות ארכיאולוגיות שאלע"ד מימנו בשנים האחרונות בצמוד לבית הקברות הקתולי.
אלע"ד גן לאומי סובב חומות ירושלים גנים לאומיים האגן ההיסטורי סובב חומות ירושלים סילואן